Balkeby
Store norske leksikon,Geografi,Norges geografi,Oslo
Balkeby er et boligstrøk i Oslo, Frogner bydel, omkring nåværende Industrigata, opprinnelig et løkkeområde under Nedre Blindern. Området ble i 1856 kjøpt av maleren Peder Balke, som parsellerte ut tomter til en forstad som han kalte Kunstnerlund. En brannkatastrofe i 1879 ødela 42 av forstadens trehus. Ved denne brannen var for siste gang i byens historie borgernes frivillige brannvern i virksomhet; de ble mobilisert ved hjelp av varselskudd (brannskudd) fra Akershus festning. Det meste av dagens bebyggelse i området er oppført i 1930-årene og senere.
Balkeby er også navnet på et boligkompleks samme sted, i Dunkers gate 4, Holmboes gate 5–7 og Industrigata 31 (1937–1938). Bebyggelsen er utformet av arkitekt Edgar Smith Berentsen, og er et godt eksempel på boligkompleks fra funksjonalismen. Det har fasader av rødt tegl og er samlet rundt tre solsider av parkeiendommen Industrigata 31 b. Les mer i Store norske leksikon Frogner – bydel i Oslo Oslos historie arkitektur i Norge funksjonalisme – arkitektur